Fredrikstad/Sarpsborg

Geografi

Elva Glomma har vært avgjørende for veksten i Fredrikstad/Sarpsborg. Sarpefossen dannet grunnlag for sagbruk og fabrikker, og ved utløpet av Glomma i Oslofjorden vokste Fredrikstad til en betydelig sjøfartsby. Glomma deler seg i to ved Skiptvet, og Visterflo skiller Sarpsborg fra Fredrikstad. Derfor er sentrum av Sarpsborg og Fredrikstad anlagt på Norges to klart største innlandsøyer, nemlig Tunøya og Rolvsøy. Med drøyt 30 000 innbyggere på hver av øyene er de også blant Norges fem mest folkerike øyer, sammen med Tromsøya, Hinnøya og Karmøy (41 603 ).

Historie

Tettsted oppsto som en konsekvens av den tidlige sentraliseringen på Rolvsøy - som var et høvdingsentrum, der vikinger fra nær - og fjern møttes for å snakke politikk, handle og også være sosiale. Denne tidlige urbanisering førte så til utviklet infrastruktur som igjen førte til normannerne sendte Olav Haraldsson - etter han hadde blitt konfirmert - til disse kjente traktene i og omkring Rolvsøya. På Rolvsøy er det funnet 3 vikingskipsfunn. Rostadskipet fra Rostad gård, Tuneskipet fra nedre Haugen gård, Vallebåten fra Valle gård. 
Sarpsborg ble grunnlagt under navnet Borg i 1016 av Olav den hellige ved Sarpefossen, en drøy mil oppover elven Glomma fra utløpet. Byen var sete for Borgartinget. Etter at svenskene brente byen til grunnen i 1567, besluttet Kong Frederik II å gjenreise den nærmere utløpet av Glomma, for å gjøre den lettere å forsvare mot angrep fra svenskene. Navnet ble endret fra Sarpsborg til Fredriksstad to år senere, 1569. En del innbyggere ble igjen i Sarpsborg, men de mistet sin bystatus ved flyttingen av byen. I 1837 fikk Sarpsborg tilbake sine kjøpstadsrettigheter, noe Fredrikstads politiske ledelse protesterte mot, uten å bli hørt. Utbyggingen av større boligområder med tilhørende handelsområder gjennom de siste tiårene av 1900-tallet førte til at byene vokste sammen. I 1992 ble Sarpsborg storkommune gjennom sammenslåing, og i 1994 fulgte Fredrikstad etter. Til sammen ble ni kommuner til bare to i de to omstridte sammenslåingene.

Navn

Tettstedet Fredrikstad/Sarpsborg (et navn fastsatt av Statistisk sentralbyrå) har ikke noe folkelig kallenavn på samme måte som Randstad i Nederland og Trestad i Sverige (Uddevalla/Trollhättan/Vänersborg). Riktignok er Nedre Glomma innarbeidet som begrep, men dette benyttes i større grad om hele regionen (inklusive nabokommuner og kommunenes utkantstrøk), enn om selve det sammenvokste tettstedet. Det lokale mediefirmaet Glomma Media lanserte for noen år siden Glommabyen som et mulig navn, men dette har aldri slått rot, blant annet fordi byene Elverum og Kongsvinger også ligger ved elven Glomma. Historisk ville navnet Borg vært et riktig navn på dobbeltbyen, siden dette var det opprinnelige navnet på tettstedet.

Handel og næringsliv

Arbeidsplasser og boliger er spredt jevnt utover, mens det meste av utesteder og restauranter er samlet i bysentrene samt en såkalt food court på Alvim. Butikker er det flest av i kjøpesentrene. Det største kjøpesenteret er, ifølge Finansavisen, Torvbyen (Norges 40. største) i Fredrikstad, med rundt 1 milliard i omsetning. Andre kjøpesentra er Storbyen i Sarpsborg, Østfoldhallen i Fredrikstad, Amfi Borg i Sarpsborg, Stopp i Sarpsborg og Iseveien senter i Sarpsborg. De fire største ligger nær fylkesvei 109, som binder byene sammen.
Industri har tradisjonelt vært den viktigste næringen i området, og 7 av bedriftene på Kapitals liste over Norges 500 største bedrifter har sitt hovedkontor i Fredrikstad/Sarpsborg. Dette er Orkla (som har formelt hovedsete i Sarpsborg) Borregaard (Sarpsborg), Europris (Fredrikstad), Nordic Paper (Sarpsborg), Jackon (Fredrikstad), Denofa (Fredrikstad), Fredrikstad Energi (Fredrikstad), Kronos (Fredrikstad) og Kappahl (Fredrikstad). Videre er Hansa Borg Bryggerier en betydelig bedrift med eiere i Sarpsborg, men hovedkontoret ligger i Bergen.

Utdanning

Relatert til størrelse/populasjon er Fredrikstad/Sarpsborg det største byområdet i Norge uten universitet. Riktignok har heller ikke Grenland eller Drammen universitet, men der har fylket lokalisert høgskoleutdanning til byene. I Østfold prioriterte man å bygge opp høgskolen primært i Halden. De siste årene har det likevel vokst frem en del høgskoletilbud på Kråkerøy i Fredrikstad, blant annet ingeniørutdanning. Østfold sykepleierhøgskole holder også til der. Institutt for journalistikk er også lokalisert i Fredrikstad.
Byområdet kjennetegnes generelt av et lavt utdanningsnivå. Til tross for dette viser undersøkelser at en høyere andel av ungdommen tar høyere utdanning her enn i landsgjennomsnittet, men mange kommer ikke tilbake etter studiene. På den annen side er innslaget av privat næringsliv relativt høyt, med et stort antall små og mellomstore bedrifter.

Idrett

Området har en rekke klubber på høyeste nivå i herreidrett: Sarpsborg 08 i fotball, Sparta Warriors og Stjernen i ishockey, Slevik, Greåker og Sarpsborg i innebandy, Sarpsborg i bandy og Fredrikstad håndballklubb i håndball. Den  største arenaen er Fredrikstad stadion med   kapasitet til 12 000,  i snitt 4 000 tilskuere på kampene, mens Sparta Amfi har drøye 2000 og Sarpsborg stadion normalt har snaue 5000 tilskuere på kampene.

Bydeler og omland

Relativt få bor i sentrum av de gamle byene i Sarpsborg og Fredrikstad. Da 9 kommuner ble til 2 på 1990-tallet firedoblet Sarpsborg innbyggertallet, mens Fredrikstad nesten tredoblet sitt. Det forteller at de fleste bor i landlige bydeler med mange villaer og store hager, gjerne med en skole i midten som bydelens sentrum. Rundt noen av disse bydelene har det vokst opp lokale sentre med butikker, dette gjelder særlig Gressvik, Sellebakk, Begby, Lisleby, Borgenhaugen, Greåker, Grålum og Kurland.
Over 80 % av innbyggerne i både Fredrikstad og Sarpsborg bor i den sammenvokste bebyggelsen, som har 104 000 innbyggere. De største satellittene er de seks skjærgårdsbygdene Lervik, Spetalen, Skjeberg, Alshus, Skjærvika og Slevik som samlet har 10 000 innbyggere, mens omtrent like mange bor i randkommunene Rakkestad og Hvaler, som i Regjeringens storbymelding ble regnet til Nedre Glommaregionen.
Råde, Halden, Strömstad og Skiptvet regnes til andre regioner, men også disse kommunene har under 30 minutters kjøring til Fredrikstad/Sarpsborg og dette som sin klart nærmeste storby. I realiteten er dermed byene ved Glomma senter i et handelsområde og arbeidsmarked på 195 000 mennesker. Videre er avstanden til de 170 000 innbyggerne i resten av Østfold og Follo bare 30-70minutter, men dette er innbyggere som i større grad orienterer seg mot Oslo.
Innbyggerne i Fredrikstad og Sarpsborg kommune kan også fordeles etter hvilken øy de bor på. 32 000 bor på Rolvsøya, 31 000 på Tunøya, 9 000 på Kråkerøy og 2 000 på Hafslundsøy. 40 000 bor på fastlandet øst for Glomma, mens 14 000 bor i Onsøy, vest for Glomma. Øyene og fastlandet i sør er bare knyttet sammen med tre veibroer, som har store køproblemer. Det er også bare én veibro mellom Rolvsøya og Tunøya, og der er det også ofte kø. Videre er det kø fra Rolvsøya til Onsøy, fordi majoriteten av trafikken sluses via den sørligste av de fem broene over Seutelva.
Man kan også dele innbyggerne i kommunene etter om de bor mellom byene eller ei. Her er situasjonen helt tredelt. Drøyt 40 000 innbyggere bor mellom byene, mens omtrent like mange bor slik til at de må via henholdsvis Fredrikstad sentrum eller Sarpsborg sentrum for å komme til den motsatte byen.

Samferdsel

Fredrikstad/Sarpsborg ligger som det største stedet mellom langt større Oslo (900 000 innbyggere) og Göteborg (500 000 innbyggere). Fra motorveien gjennom Fredrikstad/Sarpsborg er det bare 7 mil og rundt 40 minutters kjøring til sørenden av Tettstedet Oslo, og rundt 19 mil og 105 minutters kjøring til nordenden av tettbebyggelsen i Göteborg.
Tog og buss går hver time til Oslo fra begge byene. Fra Fredrikstad er toget raskest, mens fra Sarpsborg er bussen raskere. I Sarpsborg er det vanligere å reise med buss til Oslo, eller ta bilen til Råde og tog derfra. Fremtidig dobbeltspor kan forandre regionen. Dagens reisetid med tog til Oslo er 67 minutter, men i framtiden kan reisetiden bli alt fra 23 til 47 minutter, avhengig av om traseen legges øst for Vannsjø, langs E6 eller om Fredrikstad.
Lokalbussnettverket i Nedre Glomma er omfattende, med over 50 ulike bussruter. Den dominerende ruten er Glommaringen, med avgang hvert kvarter i ring rundt elven mellom byene. Glommaringen fraktet over 1,2 millioner passasjer i 2012 og dette er økende. Fredrikstad/Sarpsborg er blant de 15 største byområdene i Skandinavia, og de fleste av de andre har eller planlegger bybane. Dette er også under utredning i Nedre-Glomma med tilknytning til Askim via Rakkestad og Mysen.

Politikk

Regionen har tradisjonelt vært styrt av Arbeiderpartiet, for Sarpsborgs del i 100 år uten avbrudd. Det har vært visse opprør mot Ap-styret. På 1990-tallet var protestpartiene Det Demokratiske Samlingspartiet og Nei til storkommune blant de største partiene i henholdsvis Sarpsborg og Fredrikstad. Store demonstrasjoner forekom, det samme skjedde i Fredrikstad på 2000-tallet mot innføringen av eiendomsskatt, noe som endte med at Fremskrittspartiet vant valget i 2007 på motstand mot denne saken. Fra 2011 har Arbeiderpartiet igjen hatt ordføreren.
Ellers kan man generelt si at den relativt oppsplittede kommunestrukturen i et Østfold kjennetegnet av korte avstander har sin bakgrunn i statlige myndigheters ønske om politisk kontroll over fylket. Fordelen med en slik oppsplitting av politisk-administrativ styring kan sies å være at demokrati- og patriotismehensyn ivaretas. Ulempen kan sies å være manglende effektivitet og kvalitet over politiske beslutninger som tas. Eksempelvis var det før kommunesammenslåingen i Fredrikstad stor enighet om at man måtte bygge ny bru mellom Rolvsøy kommune og Borge kommune, for å redusere trafikken over Fredrikstad-brua. Både Rolvsøy, Onsøy, Kråkerøy og Fredrikstad gikk inn for byggingen, men Borge gikk imot. Dermed ble det ingen ny bro som kunne avlaste Fredrikstad-brua.